In nomine sancte et individue Trinitatis, ego Henricus, Trecensis episcopus, notum facio presentibus et futuris quod Manasses, filius Odonis de Villamauri, concessit ecclesie Pontiniacensi quicquid tenebat de jure et de casamentis patris sui et antecessorum suorum, eo tempore quo facta est concessio. Laudavit etiam et concessit eidem ecclesie quicquid deinceps de casamentis suis adquirere poterit quocunque modo. Concessit quoque et laudavit ut eadem ecclesia Pontiniacensis de omnibus nemoribus suis de Ota dare et vendere, extirpare et edificare, ad voluntatem suam, libere et quiete possit; excepto quod in eisdem nemoribus cinerem facere et corticem capere non poterunt, nisi tamen ad usus proprios. Si vero canes conversorum vel servientium eorum qui secuntur animalia memorate ecclesie in nemore Ote aliquid venationis capere potuerint quod alius non reclamet, dedit eis in elemosinam ad usus infirmorum. Hujus rei testes sunt: Godefridus, episcopus Lingonensis; Alanus, episcopus Altisiodorensis; Galterus Bosacrei, monachus Pontiniacensis; Robertus, filius Richeri Vituli; Felix, filius Garnerii de Follis. Anno ab Incarnatione Domini Mº Cº Lº Vº, actum est hoc, indictione IIIa, epacta XVa, concurrentibus V.